和致政林存齋稚圭
作者：王邁
朝代：宋

paragraphs: 東鄰南極老人星，音吐洪亮眼晶熒。
諸郎箇箇佳寧馨，長者早占千佛經。
仲季銳如刃發硎，三珠粲爛照戶庭。
老人散策傲郊坰，健筆哦詩驚六丁，仰天高唱雨霖鈴。
餐和毓粹養靈扃，煉得元身如鶴形。
文堂縱談耳驚霆，硬語盍作盤盂銘。
笑渠教諂兒懶聽，只今人物混渭涇。
賢者聚散類梗萍，報復未已况調停。
我狂畏暑卧風櫺，日夕西望憂朝廷。
何時乾坤得清寧，未信日月長昏冥。
不必餔糟學獨醒，不煩餐菊制頹齡。
支駕皇輿待騋駉，問訊誰坐東西廳。
老成自昔有典刑，尚父須符渭卜靈。